Twee kinders onder drie wat vroegoggend verongeluk(Argieffoto: pixabay) Twee kinders was onder die drie slagoffers van nóg ŉ dodelike ongeluk in Mpumalanga. In die jongste voorval het ŉ minibus met passasiers Saterdag omstreeks 01:00 teen ŉ aankomende motor op die N4 naby Machadodorp gebots. Moeti Mmusi, woordvoerder van die departement van gemeenskapsveiligheid in die provinsie, sê die oorledenes het saam in die Toyota Conquest gereis. Die twee kinders en die bestuurder is op die toneel dood. Vier insittendes van die minibus is ernstig beseer en word in ŉ nabygeleë hospitaal behandel. Die LUR vir gemeenskapsveiligheid, Vusi Shongwe, het intussen ŉ beroep op motoriste gedoen om die aandklokreël te gehoorsaam en hoegenaamd nie in dié tyd te reis nie. Die aandklokreël geld tans tussen 23:00 en 04:00.